Polisiebeampte skiet vrou, homselfArgieffoto Foto: SAPD, Facebook ŉ Polisiekonstabel van Pudumoe in Taung, Noordwes, het Dinsdagaand sy vrou, ŉ polisiekonstabel van Seven-polisiestasie in Kuruman in die Noord-Kaap, doodgeskiet voor hy homself geskiet het. “Die voorval het in Taung plaasgevind waar die egpaar, konst. Neo Patrick Galodikwe (31) en konst. Lillian Galodikwe (30) bly,” het sers. Kealeboga Molale, woordvoerder van die polisie, in ŉ verklaring gesê. “Volgens die voorlopige ondersoek het die man sy vrou ŉ paar keer met sy amptelike polisiewapen geskiet voor hy self weens ŉ enkele skoot gesterf het.” ŉ Buurman het gisteraand omstreeks 22:30 die skote gehoor. Uit nuuskierigheid het hy vanoggend gaan ondersoek instel en gesien die huis se deur staan oop. Hy het die twee se liggame in die sitkamer aangetref. “Dit is nie duidelik waarom ons lid hierdie besluit gemaak het nie,” het lt.genl. Zukiswa Mobombo, provinsiale polisiekommissaris, gesê. “Ons is baie hartseer. Ons doen ŉ beroep op ons lede om van die personeelwelstandsdienste gebruik te maak indien hulle persoonlike uitdagings beleef. Ons het goed gekwalifiseerde maatskaplike werkers wat altyd beskikbaar is om hulle by te staan.” Die polisie ondersoek ŉ saak van moord en sal ŉ geregtelike doodsondersoek doen. Maroela Media het vroeër berig ŉ man van Rustenburg, Noordwes, het Dinsdagoggend sy vrou, ŉ geliefde onderwyseres in die dorp, doodgeskiet voor hy homself geskiet het.